**PORUKAMA PROTIV NASILJA SVIH UČENIKA OSNOVNE ŠKOLE STOJA**

 **OBILJEŽIT ĆE SE DAN RUŽIČASTIH MAJICA U SRIJEDU, 24.02.2016.GODINE**

U Hrvatskoj se, treću godinu za redom, posljednje srijede u veljači, obilježava Dan ružičastih majica, u cilju povećanja svijesti građana o problemu vršnjačkog nasilja.

Zašto naziv **''Dan ružičastih majica''**? Priča ide ovako. Dječak koji je išao u školu u ružičastoj majici, u znak podrške svojoj oboljeloj majci, postao je žrtva nasilja. U znak podrške tom dječaku, njegovi školski kolege također su odjenuli ružičaste majice, a njihova poruka protiv nasilja uskoro je obišla svijet.

Policijska uprava istarska i Vijeće za komunalnu prevenciju Grada Pule ove godine će prigodno obilježiti **Dan ružičastih majica,** organizacijom revijalne utrke pod nazivom **''Trkom protiv** **nasilja''**. Utrka će se održati u srijedu, **24. veljače 2016. u 12. sati**, na području centra Pule, a u njoj će sudjelovati policijski službenici i učenici petih razreda osnovnih škola s pulskog područja. Planirano je da svi učenici nose ružičaste majice u znak podrške borbi protiv vršnjačkog nasilja .

U utrci će sudjelovati svi učenici petih razreda **Osnovne škole Stoja** zajedno sa razrednicama Ticijanom Benčić, Meri Močinić i Nadom Lučić. Osim što će sudjelovati u utrci, učenici su zajedno sa svojim razrednicama na satovima razrednog odgoja izradili prikladne plakate protiv vršnjačkog nasilja koje će se izvjesiti na Trgu Portarata, a svaki će učenik imati umjesto startnog broja ispisanu poruku protiv nasilja.

I ostali učenici naše škole aktivno su se uključili u obilježavanju Dana ružičastih majica i vrijedno su crtali i pisali poruke protiv nasilja koje će izvjesiti na panoima ispred učionica. Cijela će škola taj dan biti u znaku ružičaste boje kao podrška protiv vršnjačkog nasilja i svakog drugog oblika nasilja.

(ravnateljica Zdenka Perović, prof.)